*A rendelet tervezet elfogadásához*

***a Mötv. 50. §-a alapján minősített többség*** *szükséges,*

*az előterjesztés* ***nyilvános ülésen tárgyalható****!*

*5. számú előterjesztés*

Bátaszék Város Önkormányzata Képviselő-testületének 2019. január 30-án,

16,00 órakor megtartandó ülésére

*a települési támogatásról és egyéb szociális ellátásokról szóló önkormányzati rendelet elfogadása*

|  |
| --- |
| **Előterjesztő:** Dr. Bozsolik Róbert polgármester  **Készítette:** Takácsné Gehring Mária aljegyző  **Törvényességi ellenőrzést végezte**: Kondriczné dr. Varga Erzsébet jegyző  **Tárgyalja:**  PG Bizottság: 2019. 01. 29.  Szociális Bizottság: 2019. 01. 29. |

***Tisztelt Képviselő-testület!***

A szociális igazgatásról és szociális ellátásokról szóló 1993. évi III. törvény (továbbiakban: Szt.) 45. § (1) bekezdése szerint a képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján – pénzbeli vagy természetbeni formában – települési támogatást nyújt. Települési támogatás keretében nyújtható támogatás különösen

1. a lakhatáshoz kapcsolódó rendszeres kiadások viseléséhez,
2. a 18. életévét betöltött tartósan beteg hozzátartozójának az ápolását, gondozását végző személy részére,
3. a gyógyszerkiadások viseléséhez,
4. a lakhatási kiadásokhoz kapcsolódó hátralékot felhatalmazó személyek részére.

A képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást köteles nyújtani a fenti szakasz (3) bekezdése értelmében.

A Szt. 45. § (4) bekezdése foglalkozik a rendkívüli települési támogatással. E támogatásban elsősorban azokat a személyeket indokolt részesíteni, akik önmaguk, illetve családjuk létfenntartásáról más módon nem tudnak gondoskodni, vagy alkalmanként jelentkező többletkiadások – így különösen **betegséghez, halálesethez, elemi kár elhárításához,** a válsághelyzetben lévő várandós anya gyermekének megtartásához, **iskoláztatáshoz, a gyermek fogadásának előkészítéséhez,** a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások – vagy a gyermek hátrányos helyzete miatt anyagi segítségre szorulnak. A rendkívüli települési támogatás kérelemre és hivatalból is megállapítható.

A fentiekben foglaltakat és a hatályos szociális rendeletünket (a szociális igazgatás és szociális ellátások helyi szabályozásáról szóló 2/2015.(II.27.) önk-i rendelet) áttekintve javaslatot tennénk a rendkívüli települési támogatási formák kibővítésére az iskoláztatáshoz és a gyermek fogadásának előkészítéséhez kapcsolódó rendkívüli települési támogatással azzal, hogy ezeket a helyi gyermekvédelmi ellátásokról szóló 2/2010.(II.01.) KT rendeletünk már tartalmazza, melyek forrását az önkormányzat a mindenkori költségvetésében eddig biztosította, viszont – mivel eddig nem települési támogatásként a szociális rendeletben került szabályozásra – a rendkívüli szociális támogatási igényünknél nem vehető figyelembe.

A felülvizsgálat szükségessé teszi több helyen a hatályos jogszabályoknak megfelelő módosítást, javítást, kiegészítést, ezért egy új rendelet elfogadását javasolnánk.

Kérem a tisztelt képviselő-testület az előterjesztés megtárgyalására.

***HATÁSVIZSGÁLAT***

**a települési támogatásról és egyéb szociális ellátásokról szóló rendelet-tervezethez**

A rendelet megalkotását magasabb szintű jogszabály indokolja.

**Részletes indokolás:**

Bevezető rész: jogszabályi hivatkozások pontosítására volt szükség.

1. §-hoz: A rendelet célját határozza meg.

2. §-hoz: A rendelet hatályát fogalmazza meg és nevesíti az átruházott hatáskörben eljáró szerveket.

3. §-hez: Értelmező rendelkezések. A tervezet nem tartalmazza a vagyon fogalom magyarázatát, viszont beemelésre kerülne b) pontként a létfenntartási gond.

4.-8. §-hoz: Eljárási szabályok között a polgármester ideiglenes intézkedése, a kérelem és a csatolandó mellékletek benyújtásának helye, jövedelem igazolása és a támogatás kifizetése kerül rendezésre.

9. §-hoz: Új elemként került a tervezetbe a szociális ellátás ellenőrzése, - magasabb szintű jogszabály előírásának megfelelően-, melyre a hivatal bármikor jogosult.

10. §-hoz: A jogosulatlanul igénybevett ellátás megtérítésének szabályait részletezi, kiegészülve azzal, hogy az ez iránti kérelmet írásban kizárólag a visszafizetésre kötelezett személy teheti meg.

11. §-hoz: A pénzbeli és természetbeni ellátásként nyújtható rendszeres és rendkívüli települési támogatások felsorolása

12. §-hoz: A rendkívüli települési támogatás létfenntartáshoz kapcsolódóan szabályai.

13. §-hoz: A gyermek fogadásához kapcsolódó települési támogatás szabályait tartalmazza. Ez a gyermekvédelmi rendeletből került át, korábbi elnevezése születési támogatás volt.

14. §-hoz: Az iskoláztatáshoz kapcsolódó települési támogatás feltételrendszerét határozza meg. Ez is a gyermekvédelmi rendeletből került át.

15. §-hoz: Temetéshez nyújtott települési támogatásra vonatkozó rendelkezések.

16-20. §-hoz: A lakhatáshoz kapcsolódó rendszeres kiadások viseléséhez nyújtandó települési támogatás megállapítását szabályozza.

21. §-hoz: A gyógyszerkiadások viseléséhez nyújtott települési támogatás megállapítását szabályozza.

22. §-hoz: Természetbeni támogatás eseti gyógyszerkiadás csökkentésére szabályozása.

23. §-hoz: Karácsonyi támogatás jogosultsági feltételei.

24.-25. §-hoz: Helyi autóbusz-közlekedés igénybevételének támogatás igénylésére és kiadására vonatkozó eljárást szabályozza.

26. §-hoz: A szociális tüzelőanyag juttatás szabályait tartalmazza, mely kiegészülne azzal, hogy kivételes esetben, amennyiben a tüzelőanyag természetbeni beszerzése nem megoldható, úgy az ellátás pénzben is biztosítható legyen.

27. §-hoz: Természetbeni ellátásként nyújtható köztemetés rendezése.

28. §-hoz: Lehetőséget biztosít a rendelet temetési céljára kölcsön nyújtására.

29. §-hoz: Az önkormányzat által biztosított szociális alapszolgáltatások felsorolása.

30.-35. §-hoz: Az alapszolgáltatás megszűnésére, megszüntetésére valamint a személyi térítési díj megállapítására, megfizetésére és mérséklésére vonatkozó szabályok ismertetése.

36.-37. §-hoz: Az étkeztetés biztosításának feltételeit határozza meg.

38.-39. §-hoz: A házi segítségnyújtás igénybevételnek biztosítása.

40. §-hoz: A családsegítés feladatának ellátására vonatkozik.

41. §-hoz: A jelzőrendszeres házi segítségnyújtás megállapodás útján történő ellátása.

42. és 44. §-hoz: Két, szekszárdi székhelyű társulás által fenntartott intézmény útján két alapszolgáltatás (az utcai szociális munka és a 3. életévüket betöltött fogyatékos és autista személyek nappali ellátása) ellátására tér ki.

43. §-hoz: A nappali ellátás feltételeit ismerteti.

45. §-hoz: A szociálpolitikai kerekasztal összetételét és ülésének rendszerességére vonatkozó szabályok.

46. §-hoz: Hatályba léptető és hatályon kívül helyező rendelkezést tartalmaz.

**Társadalmi hatása:** nincs

**Gazdasági hatása:** nincs

**Költségvetési hatása:** forrása a költségvetési rendelet szociális ellátások előirányzata között szerepel

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** A Kormányhivatal törvényességi felhívással élhet.

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség.

**Véleményeztetés:** a szociális bizottság és a pénzügyi és gazdasági bizottság véleményezi